Der er store problemer med arbejdsmiljøet blandt præsterne i Danmark. Knap hver femte af landets krave- og kjolebærende har været sygemeldt fra sit arbejde i en længere periode, skriver Jyllands-Posten. Faktisk modtog arbejdspladser i folkekirken – fordelt i hele landet – 59 tilsynsreaktioner omhandlende psykisk arbejdsmiljø i perioden 2019 til 2022. Også i Nordjylland og Aalborg Stift har der været flere langtidssygemeldinger. Til Jyllands-Posten kalder formand i Præsteforeningen, Pernille Vigsø Bagge tallene "alarmerende." Og de nordjyske præsters "chef", arbejdsgiver og biskop, Thomas Reinholdt Rasmussen, er enig. - Når du spørger mig, vil jeg umiddelbart sige, det er højt, siger han til TV2 Nord, da han præsenteres for tallene. - Men jeg kender jo årsagerne til det, og det er ikke entydigt. Der er rigtig mange forskellige årsager til sygemelding. Men det er ikke flertallet som bunder i arbejdsmiljøet, forklarer han. - Men 20 procent er alt for mange. Sandeligt. Her er årsagen Biskoppen mener dog ikke, det er den gængse præsts arbejde - prædikener, søndagsvagter og konfirmationsforberedelse eksempelvis - som tærer på præsterne. I stedet er det "pludseligt opståede opgaver." Ting som kommer ind fra siden. På den led sammenligner biskoppen resultaterne med sine præsters trivsel med sygeplejerskers. - Det kan være såkaldte "relationsopgaver", hvor du pludselig skal forholde dig til en masse forskellige folk i sogn og kirke. Problemer med menighedsrådene En af forklaringerne bunder også i det samarbejde, præsten skal have med de lokale menighedsråd. For det kan være svært at samarbejde med menighedsråd, erkender Thomas Reinholdt Rasmussen, men mener samtidig, at man også gør noget ved problemerne. - Når vi opstarter en ny præst, tager vi en snak før og efter ansættelse med menighedsråd. Det er i høj grad en forventningsafstemning, siger han og mener også, kirken gør noget ved problemet. Han henviser til et projekt som kirken har kørt de seneste år, hvor 80 procent har svaret, at de trives i arbejdet. Det efterlader tyve procent, der ikke gør. Mere præcist svarer 10 procent, at de har dårlig trivsel og yderligere tre procent rigtig dårlig trivsel. Men det mener biskoppen, der tages hånd om. - Langtidssygemeldinger kan også være udtryk for, at vi har en arbejdsgiver, der tager sig af sine ansatte. Hvor vi har tålmodighed med at få de ansatte tilbage. Vi arbejder konsekvent med at få folk op i arbejde igen. Det kan klart også være et udtryk for det antal langtidssygemeldinger, vi har, siger han. - Der er ingen sognepræster, som får lov at være alene.

Opsummering:
Ud af lidt over 200 præster i Nordjylland har 49 af dem været langtidssygemeldt indenfor de seneste tre år.